«***Π***ανελλήνιος ***Μ***ουσικός ***Σ***ύλλογος» 210.3213694, 210.3215246 (pmu@pmu.gr)

Ιστοσελίδα: [www.pmu.gr/](http://www.pmu.gr/) - Facebook : <https://www.facebook.com/pmu.gr>

Αρ. Πρωτ. 2092Β

5/1/2022

Προς τον Υπουργό Εργασίας κ. Χατζηδάκη

ΥΠΟΜΝΗΜΑ

Μετά από 2 χρόνια πανδημίας οι εργαζόμενοι στον χώρο της μουσικής βρίσκονται σε πιο δεινή κατάσταση από ποτέ. Η απουσία οποιουδήποτε μέτρου στήριξης πέραν του οριζόντιου μέτρου των 534 (που και αυτό είναι ζήτημα αν κάλυψε το 50% των εργαζόμενων του κλάδου) οδήγησε σημαντικό τμήμα του κλάδου σε αναζήτηση εργασίας εκτός κλάδου και άλλους στην εξαθλίωση. Σήμερα η διάδοση του covid και ειδικότερα στο χώρο της διασκέδασης και της ψυχαγωγίας είναι τεράστια. Μπροστά σε αυτή την κατάσταση η Κυβέρνηση σας και ο Κρατικός μηχανισμός έμειναν παρατηρητές, χωρίς ουσιαστικά μέτρα για τον περιορισμό της διάδοσης και την ενίσχυση του Δημόσιου Συστήματος Υγειάς. Η επιδημιολογική επιτήρηση και το κόστος της, στους χώρους διασκέδασης φορτώθηκε στην ατομική ευθύνη των ίδιων των εργαζομένων με τραγικές συνέπειες.

Μοναχά μέσα στην περίοδο των γιορτών,  περίοδο στην οποία παραδοσιακά ο κλάδος προσδοκά σε κάλυψη μέρους των απωλειών, πάρα πολλά μουσικά σχήματα δεν δούλεψαν είτε λόγω συρροής κρουσμάτων είτε λόγω μη προσέλευσης του κοινού λόγω φόβου για την πανδημία. Οι πιέσεις προς συναδέλφους μας να ρισκάρουν την υγεία τους για να μην χαθούν κέρδη από τους επιχειρηματίες, έφτασε στο ακραίο σημείο σε γνωστό σχήμα, μουσικός θετικός στον κορωνοϊό να συμμετέχει στην παράσταση παίζοντας από τα καμαρίνια! Ενώ μας φτάνουν δεκάδες ακόμα καταγγελίες από εργαζόμενους που πιέζονται να επιστρέψουν για εργασία όντας επιβεβαιωμένα κρούσματα ακόμα και συμπτωματικοί.

Μπροστά σε αυτή την κατάσταση επιβάλλεται η προστασία της υγείας και του εισοδήματος όλων των εργαζόμενων στο χώρο της μουσικής. Απαιτείται η διεύρυνση των μέτρων στήριξης εντάσσοντας ένα μεγάλο κομμάτι του κλάδου που μέχρι σήμερα είναι εκτός οποιασδήποτε κρατικής στήριξης (χαρακτηριστική η επιμονή στον αποκλεισμό χιλιάδων συναδέλφων που γράφτηκαν στο Μητρώο μετά τις 10 Γενάρη 2021) αλλά και την εξειδίκευση των μέτρων με βάση τις πραγματικές ανάγκες επιβίωσης αφού τα 534 δεν μπορούν να καλύψουν ούτε στοιχειώδεις ανάγκες, πόσο μάλλον συσσωρευμένες υποχρεώσεις που δημιουργήθηκαν μέσα στα δύο αυτά χρόνια, αλλά και το νέο κύμα ανατιμήσεων σε λογαριασμούς ρεύματος, εισιτήρια, διόδια, είδη πλατιάς λαϊκής κατανάλωσης.

Κι όμως όχι μόνο δεν διευρύνονται τα μέτρα αντίθετα αποκλείεται μεγάλο μέρος ακόμα και από τους συναδέλφους που πήραν τις προηγούμενες αποζημιώσεις. Η προσπάθεια διαχωρισμού των χώρων με αποκλειστική λειτουργία την διασκέδαση δεν παίρνει υπόψη πως αυτοί δεν αποτελούν παρά ένα μικρό μέρος των χώρων στους οποίους απασχολούνται οι μουσικοί (εστιατόρια, μεζεδοπωλεία, αναψυκτήρια, μουσικές σκηνές κ.α). Δεν παίρνουν υπόψη πως σε όλους αυτούς τους χώρους οι εργοδότες καλούν τους εργαζόμενους να μοιραστούν την ζημιά από την πανδημία δουλεύοντας απλήρωτοι την μια στις δύο μέρες, αποδεχόμενοι «ψαλίδια» στο μεροκάματο.

Με τα ίδια αυθαίρετα και αντιεπιστημονικά κριτήρια γίνεται προσπάθεια διαχωρισμού του κλάδου της διασκέδασης από τον υπόλοιπο κλάδο του Πολιτισμού την ώρα που σε όλους τους εργασιακούς χώρους τα κρούσματα πολλαπλασιάζονται ανεξέλεγκτα. Ο μόνος τρόπος να επιδοτηθούν οι μουσικοί και οι άλλοι Καλλιτέχνες και τεχνικοί που τους αφήσατε χωρίς κανένα έσοδο, είναι να ενταχθούν όλοι οι ΚΑΔ που αφορούν την εστίαση και τη διασκέδαση στους επιδοτούμενους για να μπορούν να βγάλουν σε αναστολή του μουσικούς που εργάζονται σε αυτά τα καταστήματα. Τα τραγελαφικά αδιέξοδα αποτυπώνονται στην ομαδική επιστολή εργαζόμενων σε μεγάλο κέντρο νυχτερινής διασκέδασης το οποίο αν και είναι στην καρδιά των  μέτρων στήριξης δεν μπορεί να βγάλει τους εργαζόμενους σε αναστολή αφού στο Μητρώο επιχειρήσεων φαίνεται δηλωμένο σαν …καφετέρια!!!

Αντίστοιχα ο αποκλεισμός πολλών ειδικοτήτων του Μητρώου Καλλιτεχνών αφήνει εκτός αποζημίωσης πολλούς συναδέλφους που δεν δικαιούνται ούτε αναστολή. Για παράδειγμα ενώ εντάσσονται στην επιδότηση κατηγορίες μουσικών της Όπερα δεν εντάσσονται μουσικοί του Συμφωνικού χώρου, όπως οι μουσικοί της Καμεράτα και άλλων Συμφωνικών Συνόλων που έχουν μείνει χωρίς εργασία. Μπορούμε να απαριθμήσουμε πολλά ακόμα παρόμοια και τραγελαφικά που προκύπτουν από τον αυθαίρετο διαχωρισμό του κλάδου και των συναδέλφων σε πληττόμενο τμήμα και μη. Καταστάσεις που θα ήταν για γέλια εάν δεν κρινόταν η επιβίωση χιλιάδων συναδέλφων μας.

Απαιτούμε:

* Να ενταχθούν όλοι οι εργαζόμενοι του χώρου στα μέτρα στήριξης. Να μπουν σε καθεστώς αναστολής όλοι οι μουσικοί ανεξαρτήτως ΚΑΔ.
* Ένταξη των εκπρόθεσμα εγγεγραμμένων στο Μητρώο Καλλιτεχνών καθώς και όλων όσων πληρούν τις προϋποθέσεις ένταξης στο Μητρώο (4 χρόνια προϋπηρεσία ή 2 συν τίτλο σπουδών).
* Να καταργηθούν οι νέοι κόφτες από το Μητρώο Καλλιτεχνών που κόβουν τις αιτήσεις σε όσους δεν εμφανίζουν δραστηριότητα στην ειδικότητά τους κατά τον τελευταίο μήνα. Να ενταχθούν στην Αποζημίωση όλες οι ειδικότητες (ΣΤΕΠ) του Μητρώου.
* Άδειες Δώρα Επιδόματα σε όλους τους δικαιούχους αποζημίωσης μέσω Μητρώου όπως ακριβώς δικαιούνται οι εργαζόμενοι σε αναστολή
* Αναδρομική αποζημίωση για τους μήνες Αύγουστο έως Δεκέμβρη για το σύνολο των εργαζόμενων του κλάδου.
* Να εξασφαλιστεί το εισόδημα για όλους όσους δουλεύουν χωρίς σταθερή εργασία, με εισόδημα χαμηλότερο πολλές φορές, ακόμα και από τον βασικό μισθό, και που αποτελούν την συντριπτική πλειονότητα του κλάδου.
* Να πάρει επιτέλους το κράτος την ευθύνη για την προστασία της υγείας και του εισοδήματος των εργαζόμενων, να σταματήσει να κρύβεται πίσω από το αφήγημα της ατομικής ευθύνης. Να καλυφθεί με Κρατική ευθύνη το κόστος της επιδημιολογικής επιτήρησης στους χώρους εργασίας που έχουν απομείνει. Πρωτοκόλλα υγείας στο Θέαμα –Ακρόαμα με κριτήριο την περιφρούρηση της υγείας εργαζόμενων και κοινού και όχι τα κέρδη των επιχειρηματιών.

Για το Δ.Σ.

 Ο Πρόεδρος Ο Γ. Γραμματέας

 Βασίλης Παρασκευόπουλος Κώστας Σταυρόπουλος